Berg fengsel
Store norske leksikon,Samfunn,Politi og kriminalitet,Kriminalomsorg og fengsel,Fengsler
Berg fengsel er et fengsel i Sem ved Tønsberg i Kriminalomsorgen region sør. Fengselet er et åpent fengsel, det vil si at det har et lavere sikkerhetsnivå. Fra 1975 til 2001 het fengselet Berg kretsfengsel.
Historikk  Berg fengsel var en interneringsleir under andre verdenskrig. Den ble anlagt i 1942 av den tyske okkupasjonsmakten som samleplass for norske jøder. 336 norske jøder ble internert på Berg, de fleste fra Sør-Norge. Da den store deporteringen av jøder foregikk i november 1942, ble 227 jødiske menn deportert fra Berg og sendt til konsentrasjonsleirer. Kun ni av disse overlevde. Noen jødiske menn som var gift med ikke-jødiske kvinner unngikk deportasjon, og ble igjen i Berg fengsel. Utenom disse var flertallet av fangene majoritetsnordmenn. Behandlingen av fangene i Berg fengsel var hard med sjikanøse enkeltstraffer og brutal straffeeksersis. Fangene var forholdsvis sikre på å slippe fri når domstiden var ute, og det forekom heller ikke ofte at fangene ble overført til andre fengsler eller til Tyskland. I alt passerte cirka 1000 fanger leiren, blant annet studenter og universitetslærere som var arrestert i Oslo under okkupasjonsmaktens aksjoner mot Universitetet 15. oktober og 30. november 1943 (se Aulabrannen og Universitetet i Oslo under andre verdenskrig). Berg var det eneste av interneringsleirene okkupasjonsmakten anla i Norge som hovedsakelig hadde norske fangevoktere. Ved slutten av andre verdenskrig ble Berg tatt i bruk som leir for landssvikere med navnet Sem tvangsarbeidsleir. I 1951 ble den delvis revet og nye bygninger reist. Anstalten gikk over til å bli arbeidsskole for unge lovbrytere, fra 1966 åpen avdeling for Ungdomsfengslet, som ble avviklet i 1975. Les mer i Store norske leksikon Norge under andre verdenskrig holocaust i Norge arbeidsskole – straff fengselsstraffens historie fengsel Eksterne lenker Deportasjonen av norske jøder 26. november 1942 – Vestfoldarkivet Litteratur Bugge, Svein: Skyggene fra Quislings hønsegård, 2001, isbn 82-7911-035-6, Finn boken  Haave, Carl & Sverre J. Herstad, red.: Quislings hønsegård, 1948, Finn boken